钦定古今图书集成/明伦汇编/人事典/第064卷 > 《自序》前人
## 钦定古今图书集成/明伦汇编/人事典/第064卷 > 《自序》前人

“峻，字孝标，平原人也。生于秣陵县，期月归故乡。八岁
遇桑梓颠覆，身充仆圉。齐永明四年二月，逃还京师，
后为崔豫州参军。梁天监中，诏峻东掌石渠阁，以病
乞骸骨，隐东阳金华山。”余尝自比冯京敬通，而有同
之者三，异之者四。何则？敬通雄才冠世，志刚金石，余
虽不及之，而节亮慷慨，此一同也。敬通值中兴明君，
而终不试用；余逢命世英主亦摈斥当年，此二同也。
敬通有忌妻，至于身操井臼；余有悍室，亦令家道轗
轲，此三同也。敬通当更始之世，手握兵符，跃马食肉，
余自少迄长，戚戚无欢，此一异也。敬通有子仲文，宦
成名立，余祸同伯道，永无血嗣，此二异也。敬通膂力
刚强，老而益壮；余有犬马之疾，溘死“无时”，此三异也。
敬通虽芝残蕙焚，终填沟壑，而为名贤所慕，其风流
郁烈芬芳，久而弥盛，余声尘寂寞，世不吾知，魂魄一
去，将同秋草，此四异也。所以力自为序，遗之好事云。